**Урочы темæ: «**Ирон лæджы фæзминаг миниуджыты нывæст пьесæйы» Брытъиаты Елбыздыхъойы пьесæ «Уæрæседзау»-æй.

**Урочы нысан:**

– скъоладзаутæн ныхмæвæрд хуызджын фæлгонцты руаджы фенын кæнын, æгъдауы сæфт адæймаджы цы уавæрмæ æркæны, уый;

– терминтæ «комеди» æмæ «контраст»-ы æмбарынад фæарфдæр кæнын.

– ирон адæмы этикеты æнæивгæ æууæлтæ бамбарын кæнын.

Скъоладзауты цæттæ кæнын, цæмæй арæхсой:

–пьесæйы бындуры цы конфликт æвæрд вæййы, уый иртасынмæ;

– драмон уацмысы тыххæй цы зыдтой æмæ ногæй цы базыдтой, уый сбæрæг кæнынмæ;

– пьесæ сæм цавæр æнкъарæнтæ сæвзæрын кодта, ууыл сæ ныхас аразынмæ;

– ногæй цы базыдтой, уыдонæй цавæр уавæрты æмæ куыд спайда кæндзысты, уый сбæрæг кæнынмæ;

– цы базыдтой, уыдон логикон æгъдауæй раст ранымайын (куыд ахадгæдæр сты, афтæ);

– цы ма сæ фæндид базонын, ацы пьесæйы цы проблемæтæ æвæрд ис, уыдонимæ баст æгъдæуттæй.

Скъоладзауты хæстæ:

– пьесæ ахуыр кæнгæйæ, цы зоныдзинæдтæ сæм ис, уыдонæй пайда кæнын;

– цы ног зонындзинæдтæ райстой, уыдонæй царды куыд спайда кæнæн уыдзæн, ууыл хъуыды кæнын.

**Урок саразыны фæрæзтæ (æрмæг):**

6-æм къласылитературæйы чиныг, Брытъиаты Елбыздыхъойы пьесæ «Уæрæседзау»-ы текст, драматургы портрет, компьтер, проектор, интерактивон фæйнæг.

**Урок амоныны методтæ:**

иллюстративон-репродуктивон, эвристикон, проекты методы элементтæ.

**Урочы цыд:**

**1 этап. Организацион хай:** скъоладзауты цæттæдзинад урокмæ, зæрдæйы уаг, пьесæ ахуыр кæнынмæ сæ разæнгарддзинад сбæрæг кæнын беседæйы фæрцы.

**Беседæйы фæрстытæ:**

Цавæр адæмы хæттытæ зонут?

Адæмыхæттытæ кæрæдзийæ цæмæйхицæнкæнынц?

Цы зонут ирон æгъдæутты тыххæй?

Адæймаджы цавæр миниуджытæ сты фæзминаг?

Цавæр лæгæн вæййы кад адæмы ‘хсæн?

**Ахуыргæнæджы ныхас:** Уæдæ абон цы пьесæ ахуыр кæнæм, уымæ гæсгæ нæ æрдзурын хъæудзæн, раджы дæр æмæ ныр дæр адæймаджы миниуджытæй фæзминагыл нымад цавæртæ уыдысты æмæ сты, ууыл. Дзуапп нæ раттын хъæудзæн сæйраг фæрстытæн: Цæмæн ныффыста Елбыздыхъо ацы пьесæ? Цæмæй у пьесæ абоны цардимæ баст? Цæмæн нæ бахъуыд йæ сахуыр кæнын? Цы дзы бахъуыды кодтам? **(мотиваци).**

Урочы ахæм райдайæны фæстæ бæрæг кæнын **скъоладзауты зæрдæйы уаг,**кусынмæ куыд сразæнгард сты, уый. Сæ разы ис дыууæ нывы:

1) цымыдисæй чи хъусы, ахæм скъоладзау;

2) урокмæ хъусын кæй нæ фæнды, ахæм скъоладзау.

Кæмæ цы зæрдæйы уаг ис, уый æвдисынæн нывтæй иу сисдзæн, æмæ дарддæр архайдзынæн, цæмæй разæнгард чи нæ у, уыдон дæр сцымыдис уой уацмысыл кусынмæ.

**2-аг этап. Хæдзармæ куыст сбæрæг кæнын**

Фронталон фарсты руаджы бæрæг кæнын, 1-аг урокæй драмон уацмысы жанрон хицæндзинæтæ, уацмысы тексты сюжет, йæ мидис куыд бахъуыды кодтой, уый беседæйы хуызы:

Цы нысан кæны термин «драмæ»?

Куыд æмбарын хъæуы тезис «Драмон уацмыс у дыууæуавæрон»?

Цавæржанронхицæндзинæдтæ исдрамонуацмысæн?

Цæмæй хицæн кæны пьесæйы тексты арæзт прозаикон тексты арæзтæй?

Цæмæн хъæуынц ремаркæтæ?

Цавæр ныхмæлæууæг къордтæ ис «Уæрæседзау»-ы?

Цæй руаджы сбæрæг вæййынц драмон уацмысы персонажты характертæ?

**3-аг этап. Ног æрмæг бацамонын.**

**Пьесæ «Уæрæседзау»-ы тексты анализыл куыст**

Алы куыстæн дæр ис нысан. Æмæ скъоладзаутæн æнцонæй сбæрæг кæнæн уыдзæн, уæлдæр цы нысантæ ранымадтам, уыдон. Сæхи зонындзинæдтæн сæ аргъ кæнын кæй хъæудзæн, ирон лæджы фæзминаг æууæлтыл æмæ ирон адæмы хорз æгъдæуттыл ныхасы сæ сæхи зонындзинæдтæй пайда кæнын æмæ æмæ ног зонындзинæдтæ райсын кæй хъæудзæн, уыцы факт сæ разæнгард кæны урочы лæмбынæг кусынмæ (**мотиваци).**

**Уацмысы мидис, йæ конфликт.**

Пьесæйы бындуры ис, уæды рæстæджы царды цы ахсджиаг конфликт сæвзæры, уый.

Ацы тезис бамбарын кæнынæн**мæ раныхасы** дзурдзын, пьесæйы архайд цы дуджы цæуы, уый уæды ирон цардыуаджы тыххæй:

«Пьесæйы архайд цæуы дыууынæм æнусы райдианы. Уæд ирон адæм царды фæрæзтæ агурæг цыдысты Уæрæсейы алы къуымтæм, афтыдысты-иу суанг фæсарæнтæм дæр. Ирон лæг-иу бахауд, паддзахы куыст æнхъæлæй, йæ сæрмæ цы нæ хаста, уыцы уавæры. Уый тыххæй фыстой, зæгъгæ: «Хохæгты, уæлдайдæр ирæтты, ныртæккæ фенæн ис царды алы къуымты, цыфæнды куыст дæр сæм æлгъаг нал кæсы: кусынц уазæгдæтты, трактирты, кусынц фæсдзæуинтæй» (Ардасенты Алихан).

Уыцы рæстæджы фæзынд у æ р æ с е д з а у ы проблемæ. Уый уыдис, разыйæ баззайæн кæмæй нæ уыд, царды ахæм фæзынд, æмæ йæм адæмы фыццаг хатт æркæсын кодта Брытъиаты Елбыздыхъо йæ пьесæ «Уæрæседзау»-ы Муссæйы фæлгонцы.

**Патриархалонэтикæйыхуыздæр æууæлтæ æмæ фæсдзæуины «культурæйы» ныхмæвæрд.**

Уæлдæр амынд уыд, зæгъгæ, пьесæйы бындуры ис **æгъдауы проблемæ**. Æмæ мах дæр ацы урочы дзурдзыстæм, уыцы проблемæ пьесæйы куыд æргом цæуы, ууыл.

Ахъуыды кæнут æмæ зæгъут, пьесæйы ныхмæвæрд персонажтæ чи сты, уый.

(Пьесæйы Муссæйы фæлгонц ныхмæвæрд цæуы иннæ ирæтты фæлгонцтæм).

Цалынмæ Муссæйы нæма федтат тексты, уæдмæ сыхæгтæй цы базыдтат, Муссæйы тыххæй (уый дæр сын æххуыс у йæ фæлгонц сныв кæнынæн):

– йæ ном аивта, йæхи Муссæ хонын нал уадзы, фæлæ Мишæ;

– лæгтæм нæ рацæуы, фæлæ устытимæ бады;

– йæ хуыздæр ныхæстæ «базалыстæн æмæ «вот тебе на!», «садится, цы лæуут?», «никаво нæ зонын»;

– фыццаг кæстæрты къухтæ райста, уый фæстæ та – хистæрты;

– салам дæтгæйæ, йæ иу æнгуылдз бадаргъ кæны æ.а.д.

Бакæсын дыккаг хатт пьесæйы фыццаг фæзынды Тæтæрхъаны ныхæстæ.

Сбæрæг кæнын, цы бамбæрстой скъоладзаутæ Тæтæрхъаны монологæй: **«Лæгæн йæ хорзы нысан йæ бакаст у. Лæг раныхас куы зона, æгъдауыл бацæуын, æгъдауыл рацæуын, дзæгъæл ныхасæй йæхи куы хъахъхъæна, уæд лæгæй æндæр цы агурын хъæуы фыццаг бакастæн. Мæнæй уыцы митæ куы ферох уой, уæд мæ ме ‘гъдау рох кæны! Æмæ цæмæн бæззын уæд? Лæгыл азтæ куы ацæуа, уæд дзы нæ ферох уыдзысты, йæхицæн цы хъуыдыйы уаг, цы митæ саккаг кодта æмбаргæйæ, уыдон»1.**

**Тæтæрхъаны монологæй скъоладзаутæ аразынц тезистæ, зæгъæм, ахæм хуызы:**

Лæгæн йæ бакаст хъуамæ уа аив.

Лæджы аив бакаст нысан кæны…

Лæг хъуамæ зона раныхас кæнын.

Лæджы хъæуы æгъдауыл бацæуын зонын.

Лæджы хъæуы æгъдауыл рацæуын зонын.

Лæджы хъæуы дзæгъæл ныхасæй йæхи хъахъхъæнын.

Лæджы хъæуы æгъдау зæрдыл дарын.

Лæг æнæ ‘гъдауæй лæг нæу.

**Фæрстытæн дзуæппытæ раттын:**

Цы у хъыг Муссæйы ‘мзæххонтæн? (æддæ фондз азы йеддæмæ нæй, æмæ

ахæм цыбыр рæстæгмæ фесæфтайæ хæрзæгъдаудзинад).

Цæмæй сбæрæг, Муссæйæ æгъдау кæй ферох, уый? (Фондз азы фæстæ кæй ссыд, уымæ гæсгæ йын хистæртæ кæнынц уазæджы æгъдау, цалынмæ сбада, уæдмæ нæ бадынц, фæлæ Муссæ ахæм лæггады нысан нал зоны, йæ хъуыдыйы ис æрмæст лакейы лæггад: «Базалыстæн! Цы лæуут? Æз уæ барин куы нæ дæн»).

**Бакæсын рольтæм гæсгæ Муссæ æмæ Аслæныхъойы диалог.**

Сбæрæг кæнын персонажты характерты ныхмæвæрд.

А с л æ н ы х ъ о. Бæргæ ацæуин, фæлæ мын æхца бирæ куы нæ уа, уæд мын мæ бинонты чи дардзæн?

М у с с æ … Чидæриддæр хъуамæ йæхи сæр хъуыды кæна. Искæй мæт дæу цы и?

А с л æ н ы х ъ о. Уый махмæ æгъдауы нæ цæуы. Махмæ худинаг у бинонты æххормагæй, æнæ фæрæз, æнæ амалæй ныууадзын æмæ афтæмæй зæрдæдзæбæхæй цæрын.

М у с с æ. Наплеват на ваш æгъдау! Цæмæн бæззы?

Ацы диалогмæ гæсгæ скъоладзауты хъæуы цыбырæй зæгъын сæ хъуыдытæ дыууæ дзурæджы тыххæй:

**Муссæ у …**

**Аслæныхъо у …**

**Аив бакæсын** Тæтæрхъаны монолог: «Æгъдауджынæй ацыд – бынтон æнæгъдауæй ссыд. Æууæнк ахаста æмæ йæ Уæрæсейы ныууагъта. Æхца не схаста, йæ мад, йæ фыдæн ницы æххуыс бакодта. Йе ‘мгæртты зæрдæхудт райста. Зæгъ мын дæхæдæг, Мишæ, цæуыл фесæфтай уыйбæрц хæрзтæ?»

**Хæс:** Тæтæрхъаны ныхæстæ цавæр æнкъарæнтимæ бакæсдзысты, уый сбæрæг кæнын. (Маст, хъыг, сагъæс, дис).

**Цавæр цард хоны Муссæ хорз æмæ рæсугъд?**

Ирон адæммæ та ахæм цардæн цавæр аргъ кæнынц? (Хонынц æй худинаджы цард).

**Цавæраивадонфæрæзæйпайдакæныдраматург, Муссæйыхарактерхуыздæрравдисæн?**

(Уацмысы персонажты характертæ ирддæрæй равдисæн драматург пайда кæны контрастæй, антитезæйæ. Йæ дзыхы ныхасæй. Муссæ ныхмæвæрд цæуы иннæ ирæттæм).

**Цавæр миниуджытæ фесæфта Муссæ?**

(Ферох дзы ирондзинад, растдæр зæгъгæйæ та, йæ зæрдæмæ нал цæуынц ирон æгъдау, æфсарм, лæджыхъæд. Равзæрста æнцондæр царды уаг **–** магусайæ цæлуарзаг).

**Цавæр хуызы æвдисы автор Муссæйы, цæмæн?**

(Муссæ пьесæйы фылдæр ис худæджы уавæрты æмæ уый дæр у йæ хъæнтæ хуыздæр равдисынæн. Сайы. Сахуыр гæды ныхæстæ кæныныл. Къуыдипп лакей уæвгæйæ хъавы йæхи барин схонын. Цы хуымæтæг, фæлæ уæздан адæмы астæу схъомыл, уыдоныл нал æрвæссы, йæхи бæрзонддæр æвæры, зонд сын амоны).

**Цы уыд æмæ у ирон лæджы стырдæр хæс?**

(Ирон лæг йе стырдæр хæсыл нымадта бинонты дарæг æмæ ныфс уæвын).

**Муссæ та куыд хъуыды кæны?**

Ссарын тексты æмæ бакæсын Муссæйы ныхæстæ: «Чидæриддæр хъуамæ йæхи сæр хъуыды кæна. Искæй мæт дæу цы ис?»

**4-æм этап. Ног æрмæг ныффидар кæнын.**

**Пайда кæнæм рефлексийæ**.

Дæттын сын рæстæг, абон урочы цы базыдтой, уымæн хатдзæгтæ скæнынæн, скъоладзаутæй алкæй раз дæр ис, сæхинымæр дзуæппытæ цы фæрстытæн æмæ бакусинæгтæн хъуамæ зоной, уыдон. Афтæмæй дзы алчидæр бæрæг кæны, цы базыдта, уымæн йæ бæрц æмæ аргъ кæны урочы куыд куыст æмæ хъуыста, уымæн.

Фæрстытæ æмæ бакусинæгтæ:

Адæмы хæттытæ кæрæдзийæ цæмæй хицæн кæнынц?

Цы зонут ирон æгъдæутты тыххæй?

Адæймаджы цавæр миниуджытæ сты фæзминаг?

Цавæр лæгæн вæййы кад адæмы ‘хсæн?

Цы нысан кæны термин «драмæ»?

Куыд æмбарын хъæуы тезис «Драмон уацмыс у дыууæуавæрон»?

Цавæр жанрон хицæндзинæдтæ ис драмон уацмысæн?

Цæмæй хицæн кæны пьесæйы тексты арæзт прозаикон тексты арæзтæй?

Цæмæн хъæуынц ремаркæтæ?

Цавæр ныхмæлæууæг къордтæ ис «Уæрæседзау»-ы?

Цæйруаджысбæрæгвæййынцдрамонуацмысыперсонажтыхарактертæ?

Цавæр хъуамæ уа ирон лæг?

Цы у хъыг Муссæйы ‘мзæххонтæн?

Цæмæй сбæрæг, Муссæйæ æгъдау кæй ферох, уый? (

Цавæр цард хоны Муссæ хорз æмæ рæсугъд?

Ирон адæммæ та ахæм цардæн цавæр аргъ кæнынц?

Цавæр проблемæ ис комеди «Уæрæседзау»-ы бындуры?

Цæй руаджы райхæлдта драматург уацмысы темæ?

Чи сты уацмысы персонажтæ?

Персонажтæй ныхæй ныхмæ æвæрд чи сты?

Куыд хуыйны ахæм аивадон фæрæз?

Афтæмæйскъоладзаутæн æмбæрстгондцæуыпьесæйыидейæ – уæрæседзауы æууæлтылхъодыбакæнын.

Скъоладзаутæ кæнынц хатдзæгтæ, комеди «Уæрæседзау» ахуыр кæнгæйæ цы базыдтой, уымæн:

– сæхицæн æвæрынц бæрæггæнæнтæ;

– базыдтой, уымæн куыд пайда кæндзысты царды;

– абоны урок сын исты æххуыс фæци;

– урок цымыдисаг уыд æви нæ.

Урочы кæрон спайда кæндзынæн Уæлæмхасæн æххуысгæнæн æрмæгæй, рагацау бацæттæгонд скъоладзау бакæсдзæн се ‘мгар лæппуйы тыххæй чысыл радзырд, хи куыд дарын хъæуы, уый тыххæй. Цгъойты Хазби цы хабар ныффыста, уый æрцыд бирæ азты размæ, уæд фæсарæйнаг адджинæгтæ, æууилæн чъиутæ æмæ сывæллæтты æндæр рæвдауæнтæ арæх нæма уыдысты.

Мæ хæлар зындгонд журналист Гутнаты Валодя ахæм цау радзырдта: Советон дуджы, дам, фæсарæйнаг туристы къордимæ ацыдтæн Хохы Дæргъæвсмæ, зæппадзтæ уынынмæ. Уазджытæ рагон зæппадзты алыварс куы фæразил-базил кодтой, уæд та автобусы бабадтысты. Автобус нæма азмæлыд, афтæ сæ цæст æрхæцыд скъоладзауы кары дæргъæвсаг уæлыгæс лæппуйыл. Сæ кæрæдзийæн цыдæртæ адзырдтой, сæхимæ йæм фæдзырдтой, уырыссагау æм цъæррæмыхстытæй цыдæртæ сдзырдтой, фæлæ уæдмæ автобусскуыста æмæ араст. Уазджытæ ма лæппуйæн фæндаггæроны хъæбæрмæ æууилæн чъиу раппæрстой.

Автобус хъæуы сæрмæ ссыд, туристтæ цæугæ-цæуын хохаг хъæу Дæргъæвс федтой æмæ фæстæмæ раздæхтыстæм. Дæргъæвсаг скъоладзауы йæ фосимæ кæм ныууагътам, уырдæм куы 'рхæццæ стæм, уæд кæсæм æмæ лæппуйæ сæгъимæ хъуырдухæн кæны – æууилæн чъиу ын мæстыйæ йæ хæмхудты тъыссы. Туристтæ йæм диссагмæ кæсæгау рудзгуытæй ныккастысты. Не 'мбарын цлæппуйы ми. Махæн та йæ цы базонын хъуыд, чъиу ын куыдзæн æппарæгау кæй раппæрстой, уый йын йæ сæрыстырдзинад кæй фæцагайдта æмæ йæ фыддæрадæн сæгъæн кæй дæтты, исты хуызы дзы фервæза, ууыл кæй архайы. Мах сын уый куы бамбарын кодтам, уæд дисгæнгæ хъуыдытыл фесты. Чи зоны, æндæр рæтты дæр æууилæн чъиутæ сывæллæттæн цæугæ-цæуын зæхмæ æппæрстой, æмæ сæ уыдон цингæнгæ уыгътой. Ам Ирыстоны нæ адæмы хорз кæстæр уый йæ сæрмæ не 'рхаста, æфхæрд æм фæкаст. Уымæн æмæ йæ адæмæй базыдта: адæймагæн йæ гуыбынæй йæ сæр уæлдæр у, æмæ йæ йæ гуыбын хъуамæ ма худинаг кæна. Адæймаг хъуамæ йæ сæрыстырдзинад ма сафа.Афтæ алы адæймагæн дæр – чифæнды уæд, чысыл уа, стыр, йæ адæмæн йæ бон у цæсгом скæнын æмæ йæ фæчъизи кæнындæр. Æмæ дыл цæмæй рæдыд ма 'рцæуа, уый тыххæй дæхи иуварс ма лас

дæ фыдæлты фарны æгъдæуттæй. Æнæгъдау цард æнцондæр у, фæлæ уый адæймаджы нæ, фæлæ фосы цард у.

(ЦгъойтыХ.)

**5-æмэтап. Хæдзармæ куыст.**

**Проектыметодыэлементтæ ацыурочы**

Дарддæр сын хæс дæттын, хибарæй, проекты методы элементтæй пайда кæнгæйæ, саразын **Зæрдылдаринæгтæ (Памятки):** «Ирон лæджы этикæйы домæнтæ» (сæ кармæ гæсгæ сæхи размæ цы домæнтæ æвæрынц, ууыл æнцой кæнгæйæ), «Абон дæр ис «уæрæседзаутæ», «Мæхæдæг та цæмæй дæн, цæ, ирон?», «Æзнæ дæн «уæрæседзау?», «Æз дæр дæн «уæрæседзау?». (ис сын иу темӕ равзарыны бар).Скъоладзаутæ ахæм куысты хуызтæ æххæст кодтой. Ахæм хуызысæ зæрдыл хуыздæр бадардзысты Брытъиаты Елбыздыхъойы пьесæ «Уæрæседзау»-ы цы проблемæтæ æрæвæрдта, уыдон.